Man kritiek ná hy om ‘geen rede’ op N3 geskiet isArgieffoto: Netcare 911 ŉ 29-jarige vragmotorbestuurder van Pietermaritzburg is Donderdagoggend vroeg in ŉ kritieke toestand na die hospitaal gehaas toe hy glo sonder rede deur ŉ ander man op die N3 by die Kerkstraat-afrit geskiet is. Chris Botha, Netcare 911-woordvoerder, sê die ambulansdiens is omstreeks 02:30 Donderdag na die toneel ontbied. Botha sê hoewel die man in ŉ kritieke toestand is, kon hy daarin slaag om aan paramedici te vertel dat hy deur ŉ onbekende man in die maag geskiet is nadat hy by die Kerkstraat-afrit stilgehou het. Die man het gesê hy is om ‘geen rede’ geskiet. Hy het glo uit die vragmotor gespring en te voet gevlug tot by ŉ nabye vulstasie, waar werknemers die polisie ontbied het. Dit is nie seker waarom die vragmotorbestuurder stilgehou het nie, maar daar word vermoed dat hy vir die ander man ŉ saamrygeleentheid wou gee. Volgens werknemers van die vulstasie is die bestuurder ŉ buitelandse burger. Die polisie het teen Donderdagoggend nog nie meer inligting oor dié voorval gehad het nie, maar wel bevestig dat die saak ondersoek word.